**Нүрилә Айтбаева,** М.Қозыбаев атындағы СҚМУ-дің 2-курс студенті

**Келешегіміз кемел**

Еліміздің әлеуметтік-экономикалық дамуына бағытталған ауқымды бағдарламалар студенттердің назарынан тыс қалған емес. Себебі, олардың әрқайсысы - еліміздің, яғни біздің де болашағымызды айқындап беретін құнды құжаттар. Меселен, қаншама жас болашағына серпін берген "Серпін - 2050" әлеуметтік жобасының арқасында білім алу мүмкіндігіне ие болды.

Есейіп, ақыл тоқтатып, мемлекеттік бағдарламалардың мән-маңызына ерекше ден қоятын біздер Елбасы Нұрсұлтан Назарбаевтың бес әлеуметтік бастамасымен де танысып шықтық. Әсіресе, отбасыларға баспаналы болудың жаңа мүмкіндіктерін беру, студент жастардың жатақханадағы жағдайын жақсару туралы бастамалары біздерді қуантып тастады.

Жоғары білім алудың қолжетімділігі мен сапасын арттырып, студент жастардың жатақханадағы жағдайын жақсарту туралы бастама аясында 2018-2019 оқу жылында 54 мың грантқа қосымша тағы да 20 мың грант бөлінбек. Оның 11 мыңы техникалық мамандықтар бойынша бакалаврлық білім беруге тиесілі болатынын мәлімдеген Мемлекет басшысы бұл төртінші өнеркәсіптік революция жағдайындағы жаңа экономикада зор сұранысқа ие болатын сан мың маманды даярлауға мүмкіндік беретінін тілге тиек етті. Мұнда, ең алдымен, инженерлер, ақпаратгық технология, робот техникасы, нанотехнология саласының мамандары туралы сөз болып отыр. Бұл да жастарға деген мемлекет қамқорлығының айқын көрінісі.

**//Солтүстік Қазақстан. - 2018. - 6 наурыз.**